BERRIOZABAL BÓVEDA (EAJ, 2017-03-16):
Eskerrik asko berriro ere, legebiltzarburua.
Ubera andrea, ekimena manipulatu? Guk manipulatu? Hitzez hitz hartu ditut zuen ekimenetik aipatu ditudan elementuak, hitzez hitz, ekimenetik eta interpelazioan zuk esandakoen transkripziotik.
Eta lehen ere esan dizut, ekimen honen arazo nagusia abiapuntuan dago. Errespetu osoz esan dizut ez zaigula planteamendu serioa iruditzen eta hala uste dugu, benetan uste dugu nahaste-borraste bat dela.
Eta ekimen zehatzak ekarriko omen dituzu. Lehendik ere ekarri izan dituzu batzuk, oso ondo iruditzen zaigu, ederto, pozik eztabaidatuko dugu, eta seguru adostasunetara iristeko moduan egongo garela. Baina lehen esan bezala, eta bigarren txanda hau entzunda, are argiago geratu zaigu Legebiltzar hau askoz ere zabalagoa den estrategia bateko aktore bihurtu nahi duzuela.
Eta esango dizudan hau, ez duzu gustuko izango, baina jakizu planteatzen dituzun gaiak, baita Macazaga andreak planteatzen dituen gaiak ere, sailaren lehentasunen artean daudela. Ez hitzez, baita idatziz eta jardunez ere. Eta behin eta berriro zerrendatu ditu sailak bere lehentasunen artean, hortaz, uste dugu badagoela elkarlanean nondik abiatu, eta ez da gutxi bizi dugun garaian.
Plantilla dela eta ez dela, beno, sindikatu batzuek egia da, 2.000 lanpostu sortzeko eta 6.000 egonkortzeko eskatzen dutela. Horixe da zuk gaur saski horretan jarri duzun elementuetako bat. Baina gure ustez, ikasle kopurua kontuan hartuta, gaur egungo irakasle plantillak ondo dimentsionatuta daude. Azken urteotan, ikasle-irakasle ratioak ez dira aldatu, eta beraz, ez dago arrazoirik lanpostu berri gehiago sortzeko.
Bestalde, Jaurlaritzako beste sail batzuek bezala, hezkuntza sistemaren eta irakasle klaustroen egonkortasuna areagotzeko apustu garbia egin du Eusko Jaurlaritzak, urtero lan eskaintza publikoak deituz. Aurten ere, 740 lanpostu deitu ditu maisu-maistren kidegorako. Horrenbeste irakasleri lanpostu egonkor bat eskaintzeko.
Eta EH Bildu kontra egon arren, aurrerantzean ere, Hezkuntza Sailak ahaleginak egiten jarraituko du lanpostu zerrendak eguneratzeko eta leku aldatze lehiaketetan eta EPE-tan, ahalik eta lanpostu gehien eskaintzeko, beti ere, unean-uneko premiei erantzunda.
Eta lehen esan bezala, gizartea ez dator bat euskal gizartearen egoeraz eta Eusko Jaurlaritzaren lanari buruz egiten duzuen irakurketarekin.
Bi gogoeta edo datu kontrajarri labur baino ez. Hezkuntza arloko sindikatuei buruz aritu zarete, baita atzo ere luze zabal aritu ginen eta langileen % 80 ordezkatzen dutela. Irakasle asko ordezkatzen dutela ez dut zalantzan nik jarriko, baina datu bat baino ez. 2015eko hezkuntza arloko hauteskunde sindikaletan, irakasle funtzionarioen % 41ak baino ez zuen parte hartu. % 80ek, baina % 41ak parte hartuta.
Hortaz, ez dirudi arrakasta handirik daukatenik ere, euren kidegoetan edo ez dut uste irakasleek uste dutenik, sindikatuek oso ondo behintzat ordezkatzen dituztenik.
Beste adibide bat. Atzo sindikatu bateko ordezkari batek esan zuen eta guztiok entzun genuen haren ahotik, nola aste honetan bertan negoziazio mahai bat egonik, bi sindikatu baino ez zirela agertu. Aldiz, gehiengoa duten sindikatuak agertu ere ez zirela egin.
Hortaz, negoziazio beharrezkoa da, zalantzarik gabe, bat gatoz zurekin. Baina negoziatzeko norbait egon behar da mahaiaren beste aldean. Kalean zarata eginda, nekez konpontzen dira desadostasunak eta konfrontazio honek ez dio ezer onik ekarriko sistemari berari.
Berriz diot, gizarteak ez duela inondik inora konpartitzen zuen pertzepzioa. Hor dago norberaren ibilbidea, eskarmentua, hor daude hauteskundeen emaitzak, hor daude azterketa soziologikoak. Gizarteak begi onez ikusten du Jaurlaritzaren jarduna eta honek eguneroko jardunean gizarte politiken alde egiten duen apustua.
Eta hezkuntza ere oinarrizko gizarte politika da, bai behintzat guretzat. Gizarteak begi onez eta txalotzen duen apustua. Eta erronka bat denean, herri erronka bat den heinean, guretzat behintzat, lehentasun moduan jasota dago baita aurrekontuetan ere.
Eta era berean, gizarteak akordioetara iristeko gaitasuna baloratzen du, eta horretan guztiok egin beharko genuke ahalegin berezia. Gure aldetik behintzat eskaintza luzatuta dago eta seguru gaude datozen aste eta hilabeteetan ere, kapazak izango garela zuentzat eta guretzat lehentasun diren elementu horien gainean...
...eskaintza luzatuta dago eta seguru gaude datozen aste eta hilabeteetan ere kapazak izango garela zuentzat eta guretzat lehentasun diren elementu horien gainean akordioetara iristeko.
Besterik ez, eskerrik asko.